# PÄÄSIÄISYÖ

### Virikemateriaali[[1]](#footnote-1)

Pääsiäisyöstä alkaa sen juhlan vietto, joka on suurin ja tärkein koko kristillisessä kirkossa. Joka sunnuntai kristityt kaikkialla kokoontuvat viettämään sitä. Pääsiäisyö on hiljaisen viikon kiirastorstaista alkaneen kolmen päivän juhlan eli pääsiäistriduumin huippukohta. Juhla päättyy pääsiäissunnuntain iltaan.

Pääsiäisyön liturgia nivoo yhteen koko pelastushistorian. Sen aikana pysähdytään ihmettelemään Jumalan luomistyötä, Nooan pelastumista arkissa ja Israelin kansan pelastumista Punaisen meren halki. Pääsiäisyönä muistetaan omaa kastettamme, joka liittää meidät Kristuksen kuolemaan ja ylösnousemukseen ja osallistutaan kastettujen juhla-aterialle, ehtoolliselle. Pääsiäisyönä juhlitaan kirkkomme molempia sakramentteja: kastetta, josta alkoi matkamme kristittyinä ja ehtoollista, joka on kristityn matkaeväs.

Pääsiäisyön messu on pääsiäisen pääjumalanpalvelus. Juutalais-kristillisen aikakäsityksen mukaan päivä vaihtuu toiseen jo illasta. Tätä aikakäsitystä seuraillen pääsiäisyön messu sijoittuu lauantai-iltaan eli sapatin päättymiseen. Hiljaisuuden keskellä ja surullisena kirkko odottaa uuden luomisen ja ylösnousemuksen ihmettä. Useimmiten pääsiäisyön messu alkaa klo 23.

Ensimmäisillä vuosisadoilla kristityt kokoontuivat yöllä odottamaan pääsiäistä. Läpi yön kestäneessä jumalanpalveluksessa luettiin ensin useita Kristuksen ylösnousemusta ja uutta luomista ennakoivia lukukappaleita Vanhasta testamentista. Myöhemmin palveluksen yhteydessä kastettiin aiemmin kasteopetusta saaneet ja he osallistuivat yhdessä seurakunnan kanssa ehtoolliselle.

## Liturgiasta

Pääsiäisyön messua varten jumalanpalvelusten kirjassa on kaksi eri järjestystä. Niistä vaihtoehto B on symboleiltaan rikkaampi ja järjestykseltään vanhakirkollisempi. Vaihtoehdon B käyttäminen voi korostaa paremmin pääsiäisen juhlan suuruutta ja erityisyyttä. B-kaavaa käytettäessä on varottava, että messu ei veny liian pitkäksi.

Merkittävimmät erot pääsiäisyön messukaavoissa ovat ne, että kaava A sisältää ripin ennen messun alkua, B-kaavassa rippiä ei ole ollenkaan ja se, että A-kaavassa lukukappaleet ovat tavanomaiset Uuden ja Vanhan testamentin mukaiset, B-kaavassa on useita Vanhan testamentin lukukappaleita, joiden kautta kerrataan pelastushistoria. Lukukappaleista pakollisena voidaan pitää yhtä: 2. Moos. 14: 8, 10–16, 21–22, missä kerrotaan Egyptin orjuudesta vapautumisesta. Vaihtoehtoisiksi jätetyissä neljässä muussa lukukappaleessa sisältönä ovat luominen, Nooan pelastuminen arkissa, Jesajan kirjan lupaus pelastuksesta ja Hesekielin profetia kivisydämen vaihtamisesta eläväksi sydämeksi. Molemmissa messuissa tärkeä on kasteen muistaminen saarnan jälkeen. Kasteen muistaminen kannattaa toteuttaa sanojen lisäksi myös symbolisesti, esim. pirskottelemalla vettä seurakuntalaisten päälle.

Käytettiin kumpaa järjestystä tahansa, pääsiäisyön messussa on suositeltavaa käyttää kaikkea liturgista rikkautta. Alkukulkue, evankeliumikulkue, pääsiäiskynttilän sytyttäminen, suitsuttaminen, kasteen muistamisen yhteydessä veden pirskottelu seurakuntalaisten päälle, tuohusten sytyttäminen yms. tekevät yömessusta seurakuntalaiselle merkityksellisen kokemuksen. Samoja elementtejä voidaan käyttää myös pääsiäispäivän messussa, jos seurakunnassa ei ole tapana järjestää messua pääsiäisyönä.

Pääsiäisyön messuun ei tavanomaisesti kuulu synnintunnustusta ja -päästöä. Pääsiäisyön messun katsotaan olevan osa kiirastorstaista alkavaa kokonaisuutta, jolloin kiirastorstain ja pitkäperjantain yhteisen ripin katsotaan olevan myös pääsiäisyön messun rippi. Vanhan perinteen mukaan vain kerran vuodessa yksityisripillä käyneet ovat ripittäytyneet ennen pääsiäistä, esimerkiksi pitkäperjantaina.

Messuun voidaan liittää kaste. Jos seurakunnassa on kastamattomia aikuisrippikoululaisia, heidät voidaan kastaa pääsiäisyön tai -päivän messussa.

### Pääsiäisyön messu (B)

Jumalanpalvelus aloitetaan pimeässä kirkossa. Kirkkotekstiilit, kukat, alttarin kynttilät, krusifiksi ja ehtoollisvälineet kannetaan kulkueessa kirkkoon. Kulkueessa ensimmäisenä tuodaan sytytetty rukouskynttilä eli tuohus. Kaikille jumalanpalvelukseen osallistuville seurakuntalaisille jaetaan rukouskynttilät joko jo ovella tai niin, että ne ovat valmiiksi penkeissä.

Pääsiäiskynttilän sytyttämisen jälkeen tuli annetaan edelleen seurakuntalaisten rukouskynttilöihin. Tässä yhteydessä alttariliina tuodaan alttarille ja kirjaliina lukupulpettiin eli koko alttari puetaan valkoisiin kirkkotekstiileihin. Kynttilät ja ehtoollisvälineet tuodaan alttarille.

Kirkkokäsikirja tarjoaa kiitosvirreksi jumalanpalvelusliitteen laulua 727. Pääsiäisyön kaltaiseen suureen juhlaan sopii kuitenkin loistavasti myös Laudamus tai sen virren muotoinen versio virsi 126.

Jumalanpalvelusjärjestyksen mukaan kirkko voidaan valaista jo kunnian ja kiitosvirren kohdalla. Jos se on kirkossa mahdollista, valoa voidaan lisätä vähitellen niin, että kunnian ja kiitosvirren kohdalla sytytetään puolivalot ja evankeliumin kohdalla täysi juhlavalaistus. Evankeliumin lukemisen yhteydessä on suositeltavaa toteuttaa evankeliumikulkue.

Kohdassa 14 (Herran rauha) seurakuntalaiset voivat tervehtiä toisiaan. Tähän heitä voidaan kehottaa esimerkiksi sanomalla: *Ylösnoussut Herra on antanut meille rauhansa. Pääsiäisen suuren ilon tähden antakaamme mekin toisillemme anteeksi ja toivottakaamme rauhaa ja sovintoa.*

## Musiikkivirikkeitä

944 Kuoleman paasi liikahtaa

**Uhrivirreksi**

85 Nyt se suuri päivä koitti

321 Sinua, Jumala

**Ehdotuksia esim. kuorolle Ruotsin kirkon virsikirjasta**

155 Herra elää, siihen luota

461 Oi valon yötä kirkkainta

462 Jospa joku huomaa meidät

466 Te kristityt, juhlikaa

618 Faarao miehineen saavutti (VT:n jälkeen)

## Saarnaideoita

Pääsiäisyön messu on niin täynnä liturgista rikkautta ja sen teksteissä kuljetaan läpi koko pelastushistorian, että saarnan aihetta ei kannata etsiä tekstien ulkopuolelta.

### Johannes Krysostomoksen pääsiäissaarna

Harva saarna maailmassa on niin kuuluisa kuin Johannes Krysostomoksen pääsiäissaarna. Johannes Krysostomos (347–407) oli Konstantinopolin arkkipiispa ja kuuluisa kaunopuheisuudestaan. Hänen kirjoittamansa pääsiäissaarna luetaan ortodoksisissa kirkoissa jokaisena pääsiäisenä. Pääsiäisyön messussa voidaan lukea Krysostomoksen pääsiäissaarna tai osia siitä. Se löytyy esimerkiksi [Helsingin ortodoksisen seurakunnan](http://hos.fi/fi/ajankohtaista/item/873-pyhan-johannes-krysostomoksen-paasiaissaarna) sivuilta.

### Kristus, voittaja

Kristus on voittanut pahuuden, synnin ja kuoleman. Hänen kuolemansa ja ylösnousemuksensa tuovat meille vapauden, anteeksiantamisen ja elämän.

### Ylösnousemus – elämä voittaa

Kristuksen ylösnousemuksen tähden meillä on uusia elämänmahdollisuuksia.

* Pimeys väistyy valon tieltä. Pimeimmänkin yön keskellä palaa pieni toivon liekki.
* Toivo voittaa toivottomuuden. Se, mikä näytti toivottomalta, eli kuolema, onkin voitettu. Siksi meilläkin on toivo.
* Elämä voittaa kuoleman. Kaste liittää meidät kuolemaan, mutta myös elämään ja ylösnousemukseen. Eläkäämme!

### Pääsiäisyön draama, Matt. 28:1–8

Tämä voidaan toteuttaa ennen messun alkua.

*Kirkko on himmeästi valaistu. Kaksi naista kulkee hitaasti keskikäytävää pitkin alttaria kohti.*

**Kertoja:** Magdalan Maria ja toinen Maria ovat aamun koittaessa menossa Jeesuksen haudalle.

*Naiset tulevat alttarin ääreen, joka on vielä riisuttu.*

**Toinen naisista:** Hauta on tyhjä!

**Enkeli (albaan pukeutunut henkilö):** Älkää pelätkö. Te etsitte Jeesusta, joka ristiinnaulittiin. Ei hän ole tällä, hän on noussut ylös, niin kuin hän itse sanoi. Hän menee teidän edellänne Galileaan. Menkää ja kertokaa tästä hänen oppilailleen.

*Naiset juoksevat pois käytävää pitkin.*

**Kertoja:** He lähtivät kiireesti pois haudalta pelon ja ilon täyttäminä ja kertoivat kokemuksestaan Jeesuksen oppilaille.

*Tämän jälkeen messun toimittajat tulevat sisään kulkueena.*

## Esirukous

Koska pääsiäisyön messussa on monta eri kohtaa, voi esirukous olla lyhyt. Kutakin rukousaihetta voidaan laajentaa ajankohtaisilla rukousaiheilla.

*Rukouksen alku:*

Herra, Jumalamme.

Sinä olet Poikasi ylösnousemuksen kautta avannut portin valtakuntaan, joka ei koskaan lopu.

Me rukoilemme

– uutta voimaa kärsiville – –

– rohkeutta toivonsa menettäneille – –

– päättäjien ja vastuunkantajien puolesta, jotta heidän päätöksensä edistäisivät elämää – –

– rauhaa ja elämää sodan ja kuoleman asemasta – –

– apua seurakunnalle, jotta se jaksaisi välittää toivoa. – –

– iloa Kristuksen saavuttamasta voitosta.

*Rukouksen päätös*

Ylistetty olet sinä, joka Poikasi ylösnousemuksen kautta annat maailmalle elämän.

Kuule meitä Herramme Jeesuksen Kristuksen tähden.

## Tehtäviä messuavustajille

Pääsiäisyön messu edellyttää runsaasti avustajia ja mahdollistaa monenlaista messuavustamista:

* kulkueeseen kantamaan tavaroita
* lukemaan Vanhan testamentin lukukappaleita Johdanto-osiossa
* pukemaan alttaria
* sana-osan lukukappaleiden lukijoiksi
* suitsutusavustajaksi
* ehtoollisavustajiksi

Pääsiäisyön messun päätyttyä kirkosta voidaan poistua ristikulkueena ja laulaa virttä 90. Kulkue voi kiertää kirkon tai kulkea hautausmaalle, jossa liturgi voi vielä kovaan ääneen kolmesti tervehtiä seurakuntaa seuraavasti:

*-Kristus nousi kuolleista!*

*-Totisesti nousi!*

1. Tämän virikemateriaalin on valmistanut vuosina 2015–2016 työryhmä, johon kuuluivat pastori Jani Kairavuo, pastori Elina Koivisto, pastori Satu Kreivi-Palosaari, pastori Heikki Repo, pastori Tuomo Valjus sekä kirkkohallituksen asiantuntijat pastori Terhi Paananen ja kanttori, MuM Teija Tuukkanen. [↑](#footnote-ref-1)